Nariadenie Komisie (ES) č. 2297/2003
z 23. decembra 2003,
ktorým sa mení a dopĺňa nariadenie Rady (ES) č. 1081/2000 o zákaze predaja, dodávania a vývozu zariadení, ktoré môžu byť použité na vnútornú represiu alebo terorizmus, do Barmy/Mjanmarska, a o zmrazení finančných prostriedkov určitých osôb v súvislosti s dôležitými vládnymi funkciami v tejto krajine
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1081/2000 z 22. mája 2000 o zákaze predaja, dodávania a vývozu zariadení, ktoré môžu byť použité na vnútornú represiu alebo terorizmus, do Barmy/Mjanmarska a o zmrazení finančných prostriedkov určitých osôb v súvislosti s dôležitými vládnymi funkciami v tejto krajine [1], naposledy zmenené a doplnené nariadením (ES) č. 2084/2003 [2], a najmä so zreteľom na článok 4, prvá zarážka,
keďže:
(1) príloha II k nariadeniu (ES) č. 1081/2000 vymenúva osoby, na ktoré sa vzťahuje zmrazenie finančných prostriedkov na základe tohto nariadenia;
(2) na základe článku 4 nariadenia (ES) č. 1081/2000 je Komisia splnomocnená meniť a dopĺňať Prílohu II, pričom zohľadňuje rozhodnutia o aktualizácii prílohy k spoločnej pozícii 2000/346/SZBP [3]. V súlade s článkom 11 spoločnej pozície 2003/297/SZBP [4] sa odkazy na spoločnú pozíciu 2000/346/SZBP považujú za odkazy na spoločnú pozíciu 2003/297/SZBP;
(3) rozhodnutie Rady č. 2003/907/SZBP [5] mení a dopĺňa prílohu k spoločnej pozícii 2003/297/SZBP, ktorá obsahuje zoznam osôb, ktoré podliehajú obmedzujúcim opatreniam ustanoveným v tejto spoločnej pozícii. Príloha II k nariadeniu (ES) č. 1081/2000 by sa vzhľadom na uvedené mala preto primerane upraviť;
(4) s cieľom zabezpečiť účinnosť opatrení, ktoré sú ustanovené v tomto nariadení, toto nariadenie musí nadobudnúť účinnosť okamžite,
PRIJALA TOTO NARIADENIE:
Článok 1
Príloha II k nariadeniu (ES) č. 1081/2000 sa nahrádza znením, ktoré je uvedené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. decembra 2003